marang mobah mosiking manungsa, lebda marang saliring guna pangawikan. Pramila wong sap raja pada sumungkem ambapa marang Resi Kumbayana. Ingkang lenggah hamarikelu kaya konjem-konjema pratala wadanane, warangka nata ing Ngastina, ajejuluk Rekyana Patih Harya Suman, Harya Sangkuni ya Sri Gantalpati. Warangka nata limpad pasang graita, lebda ing wicara, julig ing pambudi, mumpuni dhateng reh-ingering praja. Pramila para kawula sami sumungkem ambapa, awit ajrih kapanduking karti sampeka. Dene ingkang lenggah mungwing wurinira, hanenggih Sang Harya Kartamarma. Pangeran ngiras paniti sastra, pramila rainten-dalu tansah cinaketan kaliyan ingkang raka nata. Kasambet pisowanipun para wadya, pepak hambelabar dumugi trataging paringgitan, mangaler dumugi pangurakan, mangilen dumugi ing wantilan, mangidul dumugi ing Monggangan. Habra busanane sagunging kang samya hanangkil, tinon saking mandrawa pindha panjrahing puspita. Jroning pagedhongan Sri Nara Nata ndaweg manggalih ….. Makaten sabda pangandikan ingkang dereng kawedar ing lesan.